
	Παρουσίαση του συλλογικού τόμου

Prehistoric Lifeways in Cyprus
from the Early Holocene

to the Middle Bronze Age
στο Σπίτι της Κύπρου

Το Σπίτι της Κύπρου και το Τμήμα Ιστορίας και Αρχαιολογίας του Εθνικού και Καποδιστριακού Πανεπιστημίου Αθηνών διοργάνωσαν, την Τετάρτη 5 Ιουνίου 2024, στο Σπίτι της Κύπρου στην Αθήνα, την παρουσίαση του συλλογικού τόμου, με τίτλο «Prehistoric Lifeways in Cyprus from the Early Holocene to the Middle Bronze Age», ο οποίος εντάσσεται στη σειρά «Studies in Mediterranean Archaeology» των Astrom Editions.
Ο τόμος περιλαμβάνει μία συλλογή κειμένων που επικεντρώνονται στις καθημερινές πρακτικές και στην ευρύτατη ποικιλία που παρατηρείται όσον αφορά στον τρόπο ζωής των κυπριακών κοινωνικών ομάδων από την απώτατη προϊστορία (Επιπαλαιολιθική φάση) έως και το τέλος της Μέσης Χαλκοκρατίας. Αποτελείται από 17 κεφάλαια και, πέρα από το εισαγωγικό, διαιρείται σε τρεις ευρείες ενότητες: «Aspects of the everyday», «Lifeways under the lens» και «Society and material culture».

Κύριο στόχο του τόμου αποτελεί η ανάδειξη της διαχρονικής ποικιλίας «τρόπων ζωής» αλλά και της καθοριστικής σημασίας της καθημερινότητας των κοινωνικών ομάδων του νησιού, όσον αφορά στη διαμόρφωση ενός ιδιοσυγκρατικού εντόπιου πολιτισμού και μίας ιδιαίτερης ταυτότητας που διατηρείται εν πολλοίς απαράλλακτη σε όλη τη μακρά Κυπριακή Προϊστορία.

Στο πλαίσιο της εκδήλωσης, χαιρετισμό απέστειλε η Καθηγήτρια Βυζαντινής Ιστορίας, Πρόεδρος Τμήματος Ιστορίας και Αρχαιολογίας ΕΚΠΑ, κ. Κατερίνα Νικολάου.
Τον τόμο παρουσίασαν, η Ομότιμη Καθηγήτρια Προϊστορικής Αρχαιολογίας ΕΚΠΑ κ. Γεωργία Κουρτέση-Φιλιππάκη, ο Επίκουρος Καθηγητής Προϊστορικής Αρχαιολογίας ΕΚΠΑ κ. Βασίλης Πετράκης και ο Διευθυντής του Τμήματος Αρχαιοτήτων Κύπρου κ. Γιώργος Γεωργίου.

Ακολούθησε αντιφώνηση από τους επιμελητές του τόμου, τον Δρα Προϊστορικής Αρχαιολογίας κ. Ιωάννη Βοσκό, τον Δρα Προϊστορικής Αρχαιολογίας κ. Δημήτρη Κλουκίνα και την Ομότιμη Καθηγήτρια Προϊστορικής Αρχαιολογίας ΕΚΠΑ κ. Ελένη Μαντζουράνη.

Τον συντονισμό της εκδήλωσης ανέλαβε ο Καθηγητής Προϊστορικού Αιγαίου ΕΚΠΑ κ. Γιώργος Βαβουρανάκης.
Η εκδήλωση, που πραγματοποιείται με τη στήριξη του Υφυπουργείου Πολιτισμού της Κυπριακής Δημοκρατίας, θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης: https://diavlos.grnet.gr/room/1607?eventid=16321

